**ΕΡΤ2 - Ενημερωτικό σημείωμα προγράμματος**

**Σας ενημερώνουμε ότι το πρόγραμμα της ΕΡΤ2, στη ζώνη των ελληνικών σειρών στις 10:00, συμπληρώνεται ως εξής:**

**ΠΕΜΠΤΗ 13/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Σκηνοθεσία:** [Κατερίνα Αθανασίου](http://www.retrodb.gr/wiki/index.php/%CE%9A%CE%B1%CF%84%CE%B5%CF%81%CE%AF%CE%BD%CE%B1_%CE%91%CE%B8%CE%B1%CE%BD%CE%B1%CF%83%CE%AF%CE%BF%CF%85)

**Σενάριο:** Μάκης Ρευματάς

**Πρωτότυπο κείμενο:**  [Geoffrey Atherden](http://www.retrodb.gr/wiki/index.php?title=Geoffrey_Atherden&action=edit&redlink=1)

**Μετάφραση-διασκευή:** [Έλενα Ζορμπά](http://www.retrodb.gr/wiki/index.php?title=%CE%88%CE%BB%CE%B5%CE%BD%CE%B1_%CE%96%CE%BF%CF%81%CE%BC%CF%80%CE%AC&action=edit&redlink=1)

**Μουσική σύνθεση:**[Κώστας Δημουλέας](http://www.retrodb.gr/wiki/index.php/%CE%9A%CF%8E%CF%83%CF%84%CE%B1%CF%82_%CE%94%CE%B7%CE%BC%CE%BF%CF%85%CE%BB%CE%AD%CE%B1%CF%82)

**Διεύθυνση φωτογραφίας:** [Άκης Γεωργίου](http://www.retrodb.gr/wiki/index.php/%CE%86%CE%BA%CE%B7%CF%82_%CE%93%CE%B5%CF%89%CF%81%CE%B3%CE%AF%CE%BF%CF%85)

**Διεύθυνση παραγωγής:** Νίκος Σγουράκης

**Εταιρεία παραγωγής:**[Fremantle Media](http://www.retrodb.gr/wiki/index.php/Fremantle_Media)

**Παίζουν:** Ντίνα Κώνστα, Αλέξανδρος Αντωνόπουλος, Ταξιάρχης Χάνος, Γαλήνη Τσεβά, Φωτεινή Μπαξεβάνη, Ντόρα Σιμοπούλου, Άννα Χατζηχρήστου, Ελισάβετ Ναζλίδου, Κατερίνα Παναγάκη, Βασίλης Ανδρεόπουλος, Παύλος Κοντογιαννίδης, Γεωργία Χρυσκιώτη, Κατερίνα Τσάβαλου, Κώστας Τριανταφυλλόπουλος, Δήμητρα Σακαλή, Γεωργία Χρυσκιώτη, Αθηνόδωρος Προύσαλης, Στέλιος Γεράνης, Ράνια Ιωαννίδου, Τάσος Παπαναστασίου, Χάρης Γρηγορόπουλος, Φωτεινή Ντεμίρη, Κωνσταντίνα Τζώρτζη, Αυγουστίνος Ρεμούνδος, Αννίτα Βογιατζή, Νατάσα Κοτσοβού, Ελισάβετ Κωνσταντινίδου, Χριστίνα Τσάφου, Ανατολή Αθανασιάδου, Λίλα Καφαντάρη, Τζόυς Ευείδη, Γεράσιμος Γεννατάς, Βασίλης Ρίσβας κ.ά.

Πρόκειται για μια άψογη διασκευή της δημοφιλέστερης κωμωδίας καταστάσεων της Αυστραλίας, «Mother & Son» του Geoffrey Atherden, η οποία έχει μερίδιο τηλεθέασης 34%... είκοσι χρόνια μετά την πρώτη της προβολή.

Οι διασκευές της σειράς για τη Χιλή, τη Σουηδία, τη Δανία και τη Βρετανία είχαν την ίδια επιτυχία, αφού η σειρά κατάφερε, όπουπαίχτηκε ή παίζεται, να κατατροπώσει τα ανταγωνιστικά προγράμματα, να ξεπεράσει το μέσο όρο τηλεθέασης του καναλιού και να προσελκύσει όλες τις ηλικίες!

Το παλιό δημοτικό «Μάνα μου με τους δυο σου γιους» έρχεται να πάρει σάρκα και οστά με καταστάσεις ξεκαρδιστικές αλλά και απίστευτα αναγνωρίσιμες στην ελληνική πραγματικότητα.

Το «Μαμά και γιος» αντλεί γέλιο από μια δύσκολη κατάσταση -όπως κάνουν πάντα οι καλές κωμωδίες- την οποία χειρίζεται όμως με εξαιρετική λεπτότητα και ευαισθησία, ώστε να μην μπορείς παρά να σταθείς στην κωμική της πλευρά.

Η μάνα-Ιουλία, την οποία υποδύεται η εξαίρετη **Ντίνα Κώνστα,** έχει αρχίσει να τα χάνει. Πότε όμως;.. Όταν το θυμάται και φυσικά όταν... τη συμφέρει.Ένας πολύ απαιτητικός ρόλος στον οποίο μόνο μια εκπληκτική ηθοποιός μπορεί να ανταποκριθεί και να αποδώσει: Από τη μία η παιδική της φύση που επανέρχεται, καθώς τα χρόνια περνούν. Από την άλλη, η ανάγκη της για πλήρη έλεγχο στις κινήσεις των άλλων και συγκεκριμένα του πρωτότοκου γιου της Περικλή, προκαλώντας αρχικά το χάος και στη συνέχεια έντονους διαπληκτισμούς που μετατρέπονται... σε ξεκαρδιστικές καταστάσεις. Να μην παραλείψουμε τη μοναδική της ικανότητα να κερδίζει αυτό που θέλει, αν όχι πάντα... σχεδόν πάντα!

Ο πρωτότοκος γιος-Περικλής, που μένει μαζί της και μετά το διαζύγιό του και που για χάρη της μετατρέπεται σε γονιό... είναι ο πάντα εξαιρετικός **Αλέξανδρος Αντωνόπουλος.** Ένας δημοσιογράφος γύρω στα 40 που προσπαθεί να κόψει τον ομφάλιο λώρο και να συνεχίσει τη ζωή του. Ένα δικαίωμα που εντέχνως του αφαιρεί «η μοναδική γυναίκα στην οποία θα πρέπει να είναι προσκολλημένος»... η μάνα-Ιουλία.

Κατά τη διάρκεια του κάθε επεισοδίου θα τον παρακολουθούμε να αλλάζει διάθεση και συμπεριφορά... σαν τα πουκάμισα. Ή μάλλον, πολύ συχνότερα.

Ο άλλος γιος -ο Μιλτιάδης, του οποίου τον ρόλο αποδίδει εκπληκτικά ο **Ταξιάρχης Χάνος,** μένει με την οικογένειά του αλλού. Και είναι πάντα αλλού, όποτε τον χρειάζονται η μητέρα του και ο αδελφός του.

Πλούσιος ορθοδοντικός με δικό του ιατρείο αλλά και με τα «τρομερά έξοδα» που απαιτεί η ζωή του γιάπι που έχει επιλέξει μαζί με την ψηλομύτα γυναίκα του Εύα. Ρόλος που υποδύεται η **Γαλήνη Τσεβά.**

Η Χριστίνα -**Φωτεινή Μπαξεβάνη,** είναι η πρώην γυναίκα του Περικλή. Όσο ήταν ακόμα παντρεμένη, έμενε μαζί με την πεθερά της Ιουλία, κάτι που αναπόφευκτα οδήγησε στο να γίνει πρώην.

Στους δύο τρίτος δεν χωρεί! Έφυγε από το σπίτι, παίρνοντας «προίκα» διάφορους χαρακτηρισμούς που της απέδιδε κατά καιρούς η πανταχού παρούσα μάνα και που ανανεώνει ανά επεισόδιο.

**Επεισόδιο 1ο: «Οίκος ευγηρίας»**

Ο Περικλής Χανιώτης (Αλέξανδρος Αντωνόπουλος), ένας σαραντάρης διαζευγμένος δημοσιογράφος, μένει σε μια μονοκατοικία κάπου στου Παπάγου με την καλή μεν, πολύ κτητική δε, μητέρα του Ιουλία (Ντίνα Κώνστα), που του κάνει τη ζωή δύσκολη, χάνοντας τη μνήμη της ή υποκρινόμενη ότι τη χάνει, κανείς δεν ξέρει...

Ως μάννα εξ ουρανού προβάλλει η ιδέα να την πάει, για λίγο καιρό, σε κάποιον καλό οίκο ευγηρίας, για να ξαναπροσπαθήσει με την ευκαιρία της απουσίας της, να ξανακερδίσει την πρώην γυναίκα του Χριστίνα (Φωτεινή Μπαξεβάνη).

Ύστερα από άκαρπες συζητήσεις για το κόστος της υπόθεσης με τον πλούσιο, γαλίφη, αλλά αδιάφορο αδελφό του Μιλτιάδη (Ταξιάρχης Χάνος), το επιχειρεί και για πρώτη φορά στη ζωή του νιώθει ελεύθερος!

Άλλες οι βουλές όμως της Ιουλίας που, έπειτα από παραμονή πέντε ωρών και αφού διέλυσε το νευρικό σύστημα της προϊσταμένης του οίκου ευγηρίας, επιστρέφει θριαμβευτικά στο σπίτι της...

Τι γίνεται όταν οι γονείς αρχίζουν να γερνούν; Όταν αλλάζουν οι ρόλοι και το παιδί γίνεται γονιός και ο γονιός... παιδί;

**ΠΑΡΑΣΚΕΥΗ 14/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Επεισόδιο 2ο: «Το γάλα»**

**ΔΕΥΤΕΡΑ 17/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Επεισόδιο 3ο: «Ιδού ο νυμφίος έρχεται»**

Ημέρα των γενεθλίων της Ιουλίας. Ο Περικλής ετοιμάζει το εορταστικό δείπνο, αλλά η μαμά του, του έχει κάτι καλύτερο...

Στο γενέθλιο δείπνο έχει καλέσει για να τους γνωρίσει τον Σταμάτη, τον άντρα τον οποίο σκοπεύει να παντρευτεί.

Ο Περικλής σοκάρεται μεν, αλλά αν αυτός είναι ένας τρόπος να μείνει μόνος του, μετά το γάμο τους, γιατί όχι;

**Επεισόδιο 4ο: «Για ένα βαζάκι καβούρια»**

Η κοσμαγάπητη Ιουλία επιστρέφει στο σπίτι της, από την πρωινή βόλτα της, με τη συνοδεία ενός συμπαθητικού πυροσβέστη, που τη μεταφέρει με το αυτοκίνητο της Πυροσβεστικής.

Η συζήτηση με τον γιο της, που ακολουθεί αμέσως μετά, καταλήγει σε τρικούβερτο καβγά.

Έτσι, ενώ εκείνος φεύγει έξαλλος για τη δουλειά του, εκείνη επισκέπτεται το σούπερ μάρκετ με σκοπό να αγοράσει καβούρια επειδή του αρέσουν, να του τα μαγειρέψει, για να τον καλοπιάσει.

Τελικά, καταφέρνει να τη συλλάβουν για κλοπή!

Στο αστυνομικό τμήμα, ο γνωστός της αξιωματικός Υπηρεσίας, αστυνόμος Νικολάου, την αντιμετωπίζει με συμπάθεια, αλλά η εμφάνιση του Μιλτιάδη τα κάνει όλα μαντάρα.

**ΤΡΙΤΗ 18/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Επεισόδιο 5ο: «Έχω απόψε ραντεβού»**

Η Ιουλία προσπαθεί να πείσει τον γιο της ότι η... Νατάσα Παζαΐτη είναι η ιδανική συντροφιά για τη Σαββατιάτικη έξοδό του.

Τα «σχέδιά» της χαλάει η εμφάνιση της πρώην νύφης της, Χριστίνας, καθώς και η πρόταση που της κάνει ο Περικλής για ένα ρομαντικό δείπνο.

Επιστρατεύεται μία babysitter, η Αγγελική, για να κρατήσει συντροφιά στην Ιουλία μέχρι να επιστρέψει ο Περικλής. Εκείνη, όμως, έχει άλλα σχέδια.

**Επεισόδιο 6ο: «Φασούλι το φασούλι»**

Το σαράβαλο αυτοκίνητο του Περικλή πνέει τα λοίσθια. Χρειάζεται επειγόντως ένα καινούργιο, αλλά η έκκληση που κάνει στον αδελφό του για δανεικά, πέφτει στο κενό. Αντ’ αυτού του προτείνει να αγοράσει το, σχεδόν καινούργιο, αυτοκίνητο της γυναίκας του, Εύας.

**ΤΕΤΑΡΤΗ 19/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Επεισόδιο 7ο: «Το διαζύγιο»**

Ο Περικλής ετοιμάζεται να χωρίσει και επισήμως. Ήρθε η ώρα του διαζυγίου.

Η Ιουλία ταράζεται πάρα πολύ γιατί, παρ’ όλο που δεν συμπαθεί καθόλου τη νύφη της, θεωρεί τα διαζύγια πολύ δυσάρεστες καταστάσεις. Πιστεύει ότι τα πράγματα θα ήταν πιο αξιοπρεπή εάν ήταν χήρος, παρά ζωντοχήρος.

Άσε δε, που νομίζει ότι είναι κολλητικό και φοβάται ότι μετά το διαζύγιο του Περικλή με τη Χριστίνα, θα ακολουθήσει κι αυτό του Μιλτιάδη με την Εύα. Άλλωστε, η επίσκεψη του μικρού της γιου, με το τσιρότο στο μέτωπο, στη 1 μετά τα μεσάνυχτα, δεν προμηνύει τίποτα καλό.

**ΠΕΜΠΤΗ 20/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Επεισόδιο 8ο: «Το τελευταίο βράδυ μου»**

Η Ιουλία πεθαίνει... Όχι στ’ αλήθεια φυσικά, αλλά στην καλοστημένη παράσταση που δίνει για ν’ αναγκάσει τον Περικλή να μη μετακομίσει σε άλλο σπίτι.

Στην προσπάθειά της να τον πείσει, επιστρατεύει από τον προσωπικό της γιατρό Ανέστη Αγιάμπαση και τον Μιλτιάδη, μέχρι την πρώην νύψη της, Χριστίνα, στην οποία σε άλλη περίπτωση δεν θα έλεγε ούτε καλημέρα.

Με την ευκαιρία όμως, ο Περικλής μαθαίνει ότι ο Μιλτιάδης έχει υποθηκεύσει κρυφά το πατρικό τους σπίτι.

**ΠΑΡΑΣΚΕΥΗ 21/3/2025, στις 10.00: «ΜΑΜΑ ΚΑΙ ΓΙΟΣ» - ΕΡΤ ΑΡΧΕΙΟ (E) Κ8 WEBTV**

**Κωμική σειρά 26 επεισοδίων, παραγωγής 2002**

**Επεισόδιο 9ο: «Η καινούργια δουλειά»**